BG Официален вестник на Европейския съюз C 265/7

Публикация на заявление съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2015/C 265/06)

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1).

ЕДИНЕН ДОКУМЕНТ

„ “ (MRECH KAMPOT) / „POIVRE DE KAMPOT“

ЕС №: KH-PGI-0005-01264 – 6.10.2014

ЗГУ ( X ) ЗНП ( )

1. Наименование/наименования

„ “ (Mrech Kampot) / „Poivre de Kampot“

2. Държава членка или трета държава

Камбоджа

3. Описание на селскостопанския продукт или храната

3.1. Вид продукт

Клас 1.8. Други продукти от приложение I към Договора (подправки и т.н.)

3.2. Описание на продукта, за който се отнася наименованието в точка 1

„ “ (на езика на региона на произход — кхмерски) / „Poivre de Kampot“ (на френски език) представляват зърната на два сорта пипер от вида Piper nigrum L., а именно Kamchay и Lampong (или Belantoeung), известни сред местното население като сортове с „малки листа“ и „големи листа“, които се отглеждат в района, определен в точка 4.

Има четири различни вида „ “ / „Poivre de Kampot“ в зависимост от периода на прибиране на реколтата и преработката, на която се подлагат след това:

— Зелен пипер: това е неузрелият плод на пипера, който се събира от растението, докато е все още зелен. Той може да се пуска на пазара и да се консумира пресен (под формата на чепки) или в саламура или в оцет (под формата на зърна или чепки).

— Черен пипер: плодовете се берат, когато започнат да променят цвета си от зелен на жълт, след което се изсушават. Те могат да бъдат предлагани под формата на зърна или смлени.

— Червен пипер: това е изсушеният продукт от напълно узрели плодове. Той се предлага под формата на зърна.

— Бял пипер: произведен от червени или узрели плодове, които са преминали последващ процес на накисване. Той се предлага под формата на зърна.

Характеристиките на продукта се дължат на силния му (но не „изгарящ“) пикантен вкус, който не е агресивен и се развива постепенно в устата. Наред с пикантния характер неговият интензивен аромат придава на „ “ / „Poivre de Kampot“ специфичното му качество.

Пиперените зърна са идеални от гледна точка на размера и плътността.

Физическите и органолептичните характеристики на продукта са следните:

Вид Форма Размер и плътност Цвят Мирис Други Черен пипер Сушени плодове ∅ ≥ 4 mm Плътност ≥ 570 g/l Тъмночерен, черен, кафяво-черен или сиво-черен. — Мирисът на зърната е средно изгарящ. — След смилането на зърната мирисът на пипера на прах е силно изгарящ и дълготраен. Толеранс (2): Допускат се отклонения от 5 % в размера на зърната и 2 % в цвета. Не се допускат следните дефекти: — остатъци от растения, — прах, — гъбички, — 5 % цветно легло (3). Смлян пипер Пипер на прах с малки парченца плодове Тъмносив цвят с черни точки. Червен пипер Сушени плодове ∅ ≥ 4 mm Плътност ≥ 570 g/l Кафяво-червен или тъмночервен. Не се допускат следните дефекти: — остатъци от растения, — прах, — гъбички, — 1 % цветно легло. Бял пипер Сушени плодове ∅ ≥ 3 mm Плътност ≥ 600 g/l Сивкаво-бял с малко жълти или светлокафяви петна. Той трябва да бъде естествен цвят. Не трябва да се добавят вещества за промяна на цвета. Не се допускат следните дефекти: — остатъци от растения, — прах, — гъбички. Зелен пипер Цяла чепка пресни плодове Чепка от най-малко 10 зърна. Всяко зърно ∅ ≥ 3 mm. Тъмнозелен. — растителен аромат на зелен пипер — няма изгаряща миризма, когато е под формата на зърна. — когато е под формата на смлян пипер, мирисът е силно изгарящ, но лесно се губи. Не се допускат следните дефекти: — остатъци от растения, — прах, — гъбички. Зърна или цели чепки в саламура или оцет Чепки от най-малко 10 зърна. Всяко зърно ∅ ≥ 3 mm. Все още зелен. Той не трябва да става кафяв.

Що се отнася до специфичните характеристики на различните видове „ “ / „Poivre de Kampot“:

— Зеленият пипер има вкус на пресни цитрусови плодове и е по-малко пикантен от сушените сортове.

— Черният пипер е с по-дълбок и по-силно изразен вкус, който смътно напомня цветен аромат, с нюанси на цветя, евкалипт и мента. Той може да варира от леко сладък до подчертано пикантен.

— Червеният пипер е по-сладък и по-слабо пикантен от черния пипер, но вкусът му е по-завършен. Той има наситен плодов аромат.

— Кожата на белия пипер се отстранява след процеса на накисване, което му придава различен вкус, с нотки на свежа трева и лимон.

Продуктът се пуска на пазара в запечатани опаковки (от различни материали и с различни размери), които носят обозначенията, посочени в точка 3.6.

3.3. Фуражи (само за продукти от животински произход) и суровини (само за преработени продукти)

—

3.4. Специфични етапи на производството, които трябва да бъдат осъществени в определения географски район

Всички етапи на производството трябва да се осъществяват в географския район, а именно:

— операциите по управление на културите,

— беритбата на плодовете,

— процесът на сушене (който се прилага за черния, червения и белия пипер),

— накисването (което се отнася само за белия пипер),

— сортирането на зърната,

— мариноването (което се прилага само за зеления пипер в саламура или оцет).

Следователно пресният зелен пипер „ “ / „Poivre de Kampot“ трябва да бъде произведен в географския район.

Черният, червеният, белият и зеленият маринован пипер „ “ / „Poivre de Kampot“ трябва да бъдат произведени и преработени, чрез накисване или мариноване, в географския район.

3.5. Специфични правила за рязане, настъргване, опаковане и др. на продукта, за който се отнася регистрираното наименование

—

3.6. Специфични правила за етикетиране на продукта, за който се отнася регистрираното наименование

Потребителските опаковки и кашони с продукта носят наименованието „ “ или „Poivre de Kampot“. Наименованието може да бъде придружено от превод на официалния език на територията, където се продава продуктът (напр. Kampot Pepper за англоговорящите страни), с размер на шрифта поне толкова голям, колкото са най-големите букви върху опаковката. Изразът „Защитено географско указание“ се изобразява в близост до наименованието „ “ или „Poivre de Kampot“, което може да бъде придружено от превод.

Опаковката трябва да бъде обозначена с индивидуален номер на партидата (който се предоставя, за да се гарантира проследяването на продукта).

Етикетът включва също на ясно видимо място следната информация:

— Колективното лого на съответния език: или

— Националното лого на Камбоджа за защитените географски указания (изобразено по-долу).

По желание етикетът може също да включва логото на защитеното географско указание (или подобно) на други държави или региони, където „ “ / „Poivre de Kampot“ се ползва с подобно признание.

4. Кратко определение на географския район

Географският район включва следните окръзи, разположени в южната част на Камбоджа:

— Kampong Trach, Dan Tong, Toeuk Chhou, Chhouk и гр. Kampot, в провинция Kampot.

— Гр. Kep и Damnak Chang Aeur, в провинция Kep.

5. Връзка с географския район

Съществува причинно-следствена връзка между репутацията и качеството на специфичния продукт и неговия географски произход.

Репутация:

Производството на пипер в Камбоджа се споменава в толкова стари документи, като пътеписите на китайския пътешественик Tchéou Ta Kouan от XIII век.

Въпреки това едва в края на XIX век провинция Kampot е преживяла истинска „пиперена треска“ с пристигането на френските колонизатори. В началото на следващия век производството на този вид подправка в Kampot се е увеличило съществено и е достигнало до 8 000 тона годишно. В средата на XX век производството на пипер от Kampot, което се е стабилизирало на около 3 000 тона годишно, е било с изключително качество. По това време наименованието Kampot е станало тясно свързано с пипера и продуктът е бил добре познат във Франция и в останалата част на Европа. Пиперът от Kampot е бил високо ценен заради неговото качество, особено сред главните готвачи във Франция и Европа.

Историята и доброто име на пипера от Kampot са добре документирани и илюстрирани в книгата „Kampot, miroir du Cambodge. Promenade historique, touristique et littéraire“ („Kampot, огледалото на Камбоджа. Историческа, туристическа и литературна разходка“) (Editions YOU-FENG, Paris, 2003 г.) на автора Luc Mogenet, който представя отглеждането на пипер, довело до просперитета на Kampot в края на XIX век; според него през 20-те години на миналия век почти цялото количество пипер, консумирано във Франция, е идвало от този регион на Индокитай.

Препратки към историята на пипера от Kampot между XIX и XX век могат да се намерят в много публикации по това време, като например: „Paris-match“ (№ 969—977 от 1967 г.), „Connaissance des arts“ (Societe Française de Promotion Artistique, № 189 от 1967 г.), „Bulletin du comité des travaux historiques et scientifiques“ и „Bulletin de la Section de géographie“ (Imprimerie nationale, 1915 г.), книгата „Un hiver au Cambodge: chasses au tigre, à l'éléphant et au buffle sauvage“ (Edgar Boulangier, Mame 1887 г.), „Bulletin économique de l'Indochine“ (том 6, 1903 г.) и т.н.

След резкия спад в производството на пипер от Kampot по време на режима на Червените кхмери и гражданската война в страната в края на XX век, с относителния мир, възстановен в страната след изборите през 1998 г., производството на този вид подправка в района е било подновено и продуктът бързо е възвърнал някогашната си слава.

Семействата производители от Kampot и Kep са се завърнали по родните си земи. Наследници на няколко поколения производители на пипер, те съвсем естествено са почистили изоставените земи и са започнали да отглеждат пипер отново по традиционните методи, завещани им от прадедите.

През април 2010 г. пиперът от Kampot бе регистриран като географско указание в Камбоджа, като той е първият местен продукт, получил такъв статут.

Възобновяването на производството на пипер от Kampot в тази нова ера е привлякло вниманието както на националните, така и на международните медии.

Редица документални филми, възхваляващи качеството на продукта и представящи специфичните му особености, са били заснети и излъчени по целия свят, като например: предаването на BBC „Rick Stein's Far Eastern Odyssey“ (програма 1), документалният филм „Nouveaux produits, nouvelles habitudes: révélations sur nos assiettes“, излъчен по френския канал М6 в предаването „Zone Interdite“, както и предаването „Les petits plats du Grand Mékong“ на TÉLÉRAME, което е посветило епизод на пипера от Kampot, и др.

Освен това в наши дни пиперът от Kampot намира място в редица туристически и кулинарни пътеводители, където е представян като първокачествен пипер. Такива са например „Lonely Planet Cambodia“ (от Lonely Planet, Nick Ray, Greg Bloom, 2014 г.), „Consumed: Food for a Finite Planet“ (от Sarah Elton, 2013 г.), „Gordon's Great Escape Southeast Asia: 100 of my favourite Southeast Asian recipes“ (от Gordon Ramsay, 2011 г.), „The Rough Guide to Cambodia“ (от Beverley Palmer, 2013 г.), и т.н.

Всичко това доказва, че „ “ / „Poivre de Kampot“ се радва на репутация, която се дължи на географския му произход.

Качество на продукта, дължащо се на географския му произход

От друга страна, специфичните характеристики на продукта, които се дължат на силния му (но не „изгарящ“) пикантен вкус и на наситения му аромат, са свързани със специфичните условия в района и местните методи на производство.

Добре дренираните почви и високото средно равнище на преваляванията са условия, необходими за производството на висококачествен пипер. Климатът на провинции Kampot и Kep се отличава с обилни и редовни превалявания, като дъждовният сезон е по-дълъг от сухия. В резултат на това не само средното количество на валежите е високо в определения район (над 2 000 mm годишно), но те са и добре разпределени през годината, което има пряко отражение върху качеството на продукта, по-специално върху неговия аромат и балансиран пикантен вкус. От друга страна, релефът на района позволява повечето насаждения да бъдат разположени по склоновете (стръмнините) или в подножието на планината, което подобрява способността за дрениране на почвата.

Що се отнася до човешкия фактор, могат да бъдат идентифицирани две специфични техники на отглеждане на пипера, използвани от земеделските производители в определения район:

— повдигане на равнището на почвите, за да се издигнат насажденията с пипер, и прокопаване на напоителни канали около насажденията, за да се осигури добър дренаж,

— редовното въвеждане на нова почва.

Тези техники, чиято цел е да се гарантира добър дренаж на почвата, също така допринасят за производството на пипер с наситен аромат и балансиран пикантен вкус.

От друга страна, редовното въвеждане на нова почва, както и други мерки, предприемани в плантацията (а именно голямо разстояние между подпорните стълбове, осигуряване на сянка за младите растения), допринасят за производството на пипер с добра плътност и размер.

Препратка към публикуваната спецификация на продукта

(член 6, параграф 1, втора алинея от настоящия регламент)

http://cambodiaip.gov.kh/TemplateTwo.aspx?parentId=34&menuid=74&childMasterMenuId=74&lang=en

(1) OВ L 343, 14.12.2012 г., стp. 1.

(2) Процент на плодовете, които не отговарят на критериите за размер и цвят.

(3) Цветното легло е анатомична част от зърното на пипера и представлява малко стъбло в средата на цвета и плода. Цветното легло е един вид отпадък, който се отстранява по време на прибирането на реколтата, за да се получат чисти плодове.